บาทอ่อนต่อรับศก.โลกเสี่ยง
แห่ขายหุ้นตุนเหรียญสหรัฐิ หวั่นศก.จีนดิ่งสุดรอบ6ปีครึ่ง
22 ส.ค. 2558

แห่ขายหุ้นตุนเหรียญสหรัฐิ หวั่นศก.จีนดิ่งสุดรอบ6ปีครึ่ง
บาทอ่อนค่าต่อ หลังทั่วโลกเทขายหุ้นซื้อเหรียญสหรัฐ รับการผลิตจีนดิ่งสุดรอบ 6 ปีครึ่ง
นักค้าเงินธนาคารพาณิชย์ เปิดเผยว่า ค่าเงินบาทเมื่อวันที่ 21 ส.ค. ปิดตลาดอยู่ที่ระดับ 35.66 บาท/เหรียญสหรัฐ อ่อนค่าเพิ่มเติมเล็กน้อยจากที่เปิดตลาดช่วงเช้า 35.63 บาท/เหรียญสหรัฐ แต่ระหว่างวันได้อ่อนค่าไปแตะระดับ 35.73 บาท/เหรียญสหรัฐ เนื่องจากนักลงทุนทั่วโลกเทขายหุ้นหันไปถือเงินเหรียญสหรัฐและเงินเยน หลังจากที่จีนเปิดเผยดัชนีภาคการผลิตหดตัวต่ำสุดในรอบ 6 ปีครึ่ง ทำให้นักลงทุนยิ่งกังวลต่อเศรษฐกิจจีน
ทั้งนี้ การเปิดเผยตัวเลขเศรษฐกิจจีนล่าสุด ส่งผลให้ดัชนีเอ็มเอสซีไอ เอเชียแปซิฟิก รอบสัปดาห์ที่ผ่านมาปรับตัวลงมากที่สุดนับตั้งแต่ปี 2554 ซึ่งบลูมเบิร์กรายงานว่า นักลงทุนถอยจากตลาดหลักทรัพย์ทั่วโลกคิดเป็นมูลค่า 2.2 ล้านล้านเหรียญสหรัฐ ในช่วง 4 วันแรกของการซื้อขายในสัปดาห์นี้ จากปัจจัยของเฟด ความกังวลต่อเศรษฐกิจจีน และความตึงเครียดที่ชายแดนเกาหลีเหนือและเกาหลีใต้
ด้านราคาน้ำมันดิบเวสต์เทกซัส วันที่ 21 ส.ค.ที่ผ่านมา ยังปรับตัวลดลงต่อเนื่องอีก 1.2% ไปอยู่ที่ 40.82 เหรียญสหรัฐ/บาร์เรล ส่วนราคาทองคำในประเทศของสมาคมค้าทองคำวันที่ 21 ส.ค. ปรับขึ้น 250 บาท ทองแท่งรับซื้ออยู่ที่บาทละ 19,350 บาท ขายออก 19,450 บาท ทองรูปพรรณรับซื้อ 19,071.28 บาท ขายออก 19,850 บาท
นพ.กฤชรัตน์ หิรัณยศิริ ประธานกลุ่มบริษัท เอ็มทีเอส โกลด์ (แม่ทองสุก) วิเคราะห์ว่า ค่าเงินบาทที่คาดว่าจะอ่อนลงถึง 36 บาท/เหรียญสหรัฐในสิ้นปีนี้ จากปัจจุบันอยู่ที่กว่า 35 เหรียญสหรัฐ จะทำให้ราคาทองคำในประเทศไม่หลุดต่ำกว่าบาทละ 1.78 หมื่นบาท แม้ว่าคาดว่าสิ้นปีราคาทองคำในตลาดโลกจะดิ่งลงไปถึง 1,000 เหรียญสหรัฐ
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 14 ส.ค. 2558 อยู่ที่ 1.553 แสนล้านเหรียญสหรัฐ หรือประมาณ 5.476 ล้านล้านบาท เท่ากับสัปดาห์ก่อนหน้า ไม่มีการเปลี่ยนแปลง ขณะที่ฐานะซื้อเงินตราต่างประเทศล่วงหน้าสุทธิ (ฟอร์เวิร์ด) อยู่ที่ 1.73 หมื่นล้านเหรียญสหรัฐ ลดลง 600 ล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.726 แสนล้านเหรียญสหรัฐ
นักค้าเงินธนาคารพาณิชย์ เปิดเผยว่า ทุนสำรองระหว่างประเทศที่คงที่สะท้อนว่า ธปท.พยายามปล่อยค่าเงินบาทให้เป็นไปตามกลไกตลาด มีการเข้าดูแลน้อยลง ส่วนหนึ่งเป็นเพราะค่าเงินบาทมีแนวโน้มลดลงตามสกุลเงินในภูมิภาคอยู่แล้ว จากปัจจัยในต่างประเทศที่เงินเหรียญสหรัฐปรับแข็งค่าขึ้นจากแนวโน้มการคาดการณ์ของตลาดที่มองว่าดอกเบี้ยของธนาคารกลางสหรัฐ (เฟด) มีโอกาสขยับขึ้น